الرئيسيةأهداف مبادرة التمويل العقاري ل...
#000001
من الواضح إن مبادرة “التمويل العقاري” بتهدف لإفادة المواطن المصري بالتحديد أصحاب الدخول المنخفضة والمتوسطة، وبالتأكيد ده هيفيد سوق العقارات المصري، لأنه هيحرّك بيع العقارات أكتر عن طريق مد فترة السداد لقيمة الوحدة السكنية على عدد كبير من السنوات،مدة 30 عام وبعائد 3% بعد ما كانت بعائد 8%.
#000002
خصوصاً مع توقف البناء غير المرخص أو استكمال البناء لتعلية الأدوار عن الحد المسموح، فمتوع إن ده هيخلق تركيز على بيع الوحدات السكنية المبنية قبل 2020، مع وجود مبادرة التمويل العقاري؛ فالمفترض إن السوق المتوسط للعقارات هيكون فيه حركة بيع وشراء، بمعنى إن السوق الثانوي “إعادة بيع العقارات” في فئات الأسعار من 400 – 600 ألف جنيه هيكون أكبر سوق مستفيد، ونائب محافظ البنك المركزي بيتوقع إن المبادرة تغطي تمويل شراء 200 ألف وحدة بمتوسط 500 ألف جنيه للوحدة الواحدة.
#000003
كمان وجود شرط إن الوحدة السكنية المباعة تكون قابلة للتسجيل مش بالضرورة مسجلة دي ميزة هتساعد على تشجيع الشراء في مختلف المناطق وبيع مختلف أنواع الوحدات وبما يخدم شريحة محدودي الدخل تحديداً، كمان مع خطوات الدولة ناحية الشمول المالي وتسجيل العقارات، فمتوقع إن ده يزيد حصيلة ميزانية الدولة كمان. أينعم العقارات القابلة للتسجيل في مصر عددها قليل جدا مقارنة بإجمالي الوحدات المعروضة بالسوق، وتبلغ نسبتها تقريبا 10% من إجمالي السوق، لكن مفيش شك إن ده في حد ذاته مفيد لكل الأطراف.
#000004
مبادرات التمويل العقاري بتخدم الطبقة المتوسطة بدرجة كبيرة، وهي الشريحة الأكبر في المجتمع، ويليها طبقى محدودي الدخل. الطبقة المتوسطة مش بتستهدف وحدات الإسكان الاجتماعي ومش هتقدر تشتري وحدات القطاع الخاص الفاخر، لكنها هتقدر تشتري الوحدات الأكثر انتشاراً المعروضة للبيع (من الشقق السكنية متوسطة القيمة). فالعدد المستهدف من المبادرة تأثيره مش كبير بالنسبة لقطاع العقارات، لكن بالتأكيد هيعمل فرق في خريطة السوق، وحجم المعروض وغير المستغل من الوحدات في السوق، واللي هيشجع فيما بعد على بيع الوحدات الموجودة في المدن الجديدة والمدن المخططة.
#000005